خوګه خیل قام په تورخم د کسټم ټرمینل د تعمیر کار ودرولی
په تورخم کې د اېن اېل سي یو چارواکي ویلي ادارې یې خوګه خیلو قام سره نه خو څه لوظنامه کړې او نه د داسې ډول معاهدې اختیار لري. دغه چارواکي وویل خوګه خیلو قام ته یې د کسټم نه ترلاسه کېدونکو پېسو کې برخه زیاته کړې ده
پېښور — د خیبر ضلعې د شینوارو خوګه خیل قام په تورخم پوله د کسټم د نوي ټرمینل د تعمیر کار ودر ولی او دغلته یې احتجاجي کېمپ لګولی دی. د احتجاج کوونکو دریځ دی چې د کسټم ترمینل دپاره د ځمکې په بدل کې حکومت دوی ته د لوظ سره سم مراعات لا نه دي ورکړي. په تورخم کې د اېن اېل سي یو چارواکي ویلي ادارې یې خوګه خیلو قام سره نه خو څه لوظنامه کړې او نه د داسې ډول معاهدې اختیار لري. دغه چارواکي وویل خوګه خیلو قام ته یې د کسټم نه ترلاسه کېدونکو پېسو کې برخه زیاته کړې ده. خوګه خیل وايي د احتجاج په ترڅ کې د یې اېن اېل سي نه د تېرو څو میاشتو راهسې دغه پېسې نه دي اخیستي. د خوګه خیل قام مشران وايي چې د حکومت له اړخه ژمنه شویو مراعاتو په اړه یې قریباً څلور میاشتې وړاندې د فیډرل بورډ اف ریونیو، کسټم اؤ د نیشنل لاجسټک سېل چارواکو سره خبرو کې په دې اتفاق شوی و چې د کسټم ټرمینل د پاره که چېرې حکومتي ادارې د مخکنۍ لوظنامې په اساس د څلور سوه کناله ځمکې نه نوره زیاته ځمکه د ټرمینل د پاره استعمالوي نو خوګه خیل قام ته به اضافی پېسې ورکوي. د دې ترڅنګ د اضافي ځمکې په عوض کې به د ټرمینل په نوکریو کي د خوګه خیل ځوانانو له د روزګار برخه ورکوي، د ټرمینل نه تر لاسه کېدونکې مالی ګټو کي به هم د قام برخه وي او د حکومتي ادارو اؤ خوګه خیل تر منځ به یوه نوي لوظنامه لاس لیک کیږي. د خوګه خیلو مشران وايي په دې اړه ورله په سیمه کي موجود امنیتې مامورینو هم ډاډ وکړی و. د خوګه خیل مشران وايي واړه حکومتي ادارې اؤ امنیتي چارواکي ددغه لوظ نامې لاس لیک کولو بغیر د څه عذر او د دوی سره د خبرو نه ډډه کوي. احتجاج کؤونکی خوګه خیل دا هم تور پورې کوي چې دوی ته د ژمنه شویو مراعاتو نه ورکولو په لاره کې لوی خنډ د نېشنل لاجسټک سیل یا NLC اداره ده ځکه چې که څه هم د ځمکې ورکولو یا اخیستلو سودا د فیډرل آف ریوینو سره شوې وه خو د ټرمینل د تعمیر ټهیکه یا قرارداد NLC ته ورکړی شوې وه اوس چې NLC د ټرمینل نه د مالي ګټو خوند واخیستلو نو د خوګه خیل قام برخو ته یې نیت خراب شوی. د NLC اداره دا مهال د ټرمینل نه تیریدونکي هر تجارتي ګاډی په سر خوګه خیل قام له شپږ سوه روپۍ ورکوي خو د خوګه خیل قام غوښتنه ده چې دغه رقم دې باید د وخت تیریدو سره په مخصوصه فیصدي شرح اضافه شي. د قام مشران وايي د تیرو څلور میاشتو راهیسې یې د احتجاج په توګه دغه د ټرمینل ګټه نه ده اخیستې. د خوګه خیل قام یو مشر مفتي اعجاز شینواري وايي هیڅ کله یې هم د جدید کسټم ټرمینل د جوړېدو مخالفت نه دی کړی ځکه چې د دې جوړیدو سره به افغانستان سره دوه اړخیزه تجارت اسان اؤ زیات شي اؤ ورسره به ځائي خلک د روزګار وسیلې ترلاسه کړي. مفتی اعجاز شینواري وايي فقط د خپلو غوښتنو پوره کېدو دپاره یې احتجاج شروع کړی او نه غواړي چې څه قسمه شر او یا د تورخم په پوله بدامني جوړه کړي. خوګه خيل وايي تر څو یې غوښتنې نه وي منل شوي احتجاج به یې دوام لري. د خوګه خیل قام له اړخه لګول شؤو تورونو په ځواب کې په تورخم کې د NLC ادارې ډائریکټر جنرل کرنل (ریټایرډ) عزیز خان VOA نیوز ته وویل چې اول خو دا خبره بیخي غلطه ده چې د هغه ادارې یعنی NLC د چا سره د څه رسمي لوظ نامې دلارې ژمنه کړي اؤ دا ځکه چې په قانوني توګه د داسې کولو اختیار نه لري. هغه البته زیاته کړه چې د خوګه خیل قام مشرانو سره د هغوئ د غوښتنو په اړه وخت په وخت شوؤ خبرو په نتیجه کې هغه د خپله اړخه د ټرمینل نه تر لاسه کیدونکې ګټه کي د یوې تجارتي لارۍ په سر ورکول کیدونکې شپږ سوه روپۍ تر اووه نیم سؤو پورې اضافه کړې خو خوګه خیل دغه اضافه رقم اخیستلو ته تیار نه دی. د کرنل (ریټایرډ) عزیز خان په وېنا د اضافه رقم په حکله هم د خزانې مرکزي وزارت خپل تحفظات وړاندې کړي وو اؤ دغه رقم د اضافې نه یې انکار کړی و. په تورخم کې د خوګه خیل قام د احتجاج باوجود د تورخم پوله په مکمله توګه خلاصه ده اؤ د پولې دواړو غاړو ته د تجارتي توکو نه د ډکو ګاډو تګ راتګ دوام لري. ابراهیم شینواری له 2006م کال راهیسې د پښتونخوا په خیبر ضلع کې د وي او اې ډیوه د خبریال په توګه کار کوي، چې د سیمې پر سیاسي، ټولنیزو او تجارتي موضوعاتو رپوټونه جوړوي. په پولیټیکل ساینس کې یې ماسټري کړې ده. شینواري په 1989م کال کې له (مسلم) ورځپاڼې څخه صحافت پیل کړی، بیا یې وخت په وخت له نیوز او ډان ورځپاڼو او بي بي سي پښتو سره هم کار کړی دی.